钦定古今图书集成/明伦汇编/氏族典/第234卷 > 张步
## 钦定古今图书集成/明伦汇编/氏族典/第234卷 > 张步

按《后汉书张步传》，“步字文公，琅邪不其人也。汉兵之
起，步亦聚众数千，转攻傍县，下数城，自为五威将军，
遂据本郡。时梁王刘永自以更始所立，贪步兵彊，承
制拜步辅汉大将军、忠节侯，督青徐二州，使征不从
命者。步贪其爵号，遂受之。建武三年，光武遣光禄大
夫伏隆持节使齐，拜步为东莱太守。刘永闻隆至剧”，
乃驰遣立步为齐王，步即杀隆而受永命。五年，步闻
帝将攻之，以其将费邑为济南王，屯历下。冬，建威大
将军耿弇破斩费邑，进拔临淄。步以弇兵少，远客可
一举而取，乃悉将其众攻弇于临淄，步兵大败，还奔
剧。帝自幸剧，步退保平寿，苏茂将万馀人来救之。帝
乃遣使告步，“茂能相斩降者，封为列侯。”步遂斩茂，使
使奉其首降。封步为安丘侯。后与家属居洛阳。八年
夏，步将妻子逃奔临淮，与弟弘蓝欲招其故众，乘船
入海。琅邪太守陈俊追击，斩之。